**СТАНОВИЩЕ**

от проф. д-р Мария Иванова Иванова – ВТУ „Св. св. Кирил и Методий“,

относно обявения конкурс за заемане на академичната длъжност „професор“ в Исторически факултет на СУ „Св. Климент Охридски“, професионално направление 3.1. Социология, антропология и науки за културата (Етнология – Локални традиции и култури), публикуван в „Държавен вестник“, бр. 48 от 28 юни, 2022 г.,

с единствен участник в конкурса доц. д-р Мира Николаева Маркова

Доц. д-р Мира Николаева Маркова е дългогодишен преподавател по Етнология в Историческия факултет на СУ „Св. Климент Охридски“ и утвърден изследовател в областта на българската и европейската етнология. Тя участва в конкурса за професор с 26 публикации, които включват 1 монография, 5 студии, 2 статии в научни издания, реферирани и индексирани в световноизвестни бази, 1 публикувана глава в колективна монография и 17 статии в рецензирани сборници и поредици. Към тях трябва да се добави и нейната учебна и преподавателска дейност, която впечатлява с разнообразието по отделните университетски направления: подготовка и провеждане на лекционни курсове в бакалавърски и магистърски програми на СУ; гост-лектор в чуждестранни университети; научно ръководство на дипломанти и докторанти; ръководство на магистърска програма; работа (и награда) като координатор по програма „Еразъм+“; експертна дейност към МОН; участие и ръководство на научни проекти, конференции и др. Доц. д-р Мира Маркова надхвърля и изпълнението на минималните национални изисквания по чл. 2б от ЗРАСРБ за научна област 3. Социални, стопански и правни науки, професионално направление 3.1. Социология, антропология и науки за културата.

Приемам безрезервно всички посочени от доц. д-р Мира Маркова приноси на нейните публикации. Те могат обаче да се допълнят, за да очертаят още по-детайлно изследователското им значение за развитието на съвременната българска етнология. Внимание първо заслужава предложената монография „Локални култури и традиции. Културна трансформация на обредни системи през ХХІ век“ (С., 2022). Новаторска по замисъл, тя впечатлява с избора на темата, който акцентира върху локални култури и традиции през ХХІ век. За разлика от повечето съвременни изследвания, в които се дискутира глобализацията и произтичащите от нея културни процеси, в споменатата монография се защитава становището, че локалните обредни системи, подкрепени от историческите традиции и съобразени с динамиката на ХХІ век, все още определят както личностната идентичност, така и тази на общността, в която функционират. Без да си позволява да полемизира с привържениците на идеята, че всички сме „граждани на света“, авторката успешно стъпва на предшестващи локални култури, за да докаже, че те правят човека свободен, защитавайки неговото лично пространство и това на общността му. Своеобразен принос е именно проследената историческа приемственост в развитието на съвременните локални култури, които, от една страна, съхраняват устойчиви и традиционни по своята същност обичайно-обредни елементи, а, от друга страна, непрекъснато се трансформират и развиват в зависимост от условията на ХХІ в.

 Като конкретни примери са подбрани две относително самостоятелни локални култури, чиито отличителни обредни системи са част и от съвременната народна култура съответно на българите, гърците и поляците. Това са обредните системи, които придружават обичая *Еньова буля* и *нестинарството* в Странджа и Северна Гърция, както и *поклонничеството* в Калвария Пацлавска (Полша). Техният изследователски анализ е изграден на основата на личните наблюдения и прякото участие на Мира Маркова, с направената и блестящо изпълнена уговорка, че, въпреки посредничеството и взаимната обвързаност между терен и изследовател, е запазена обективността, проверявана и чрез други информационни източници. По този начин е разработен един нов теоретичен и практически проверен модел на функционирането на споменатите обредни системи, показана е тяхната съвременна трансформация и общите им специфики като част от локални култури. От друга страна, комплексното изследване на споменатите обичайно-обредни системи от България, Северна Гърция и Полша несъмнено представлява и принос в развитието на съвременната европейска етнология, като се имат предвид общите им сходства и трансформации на фона на съвременните културни процеси през ХХІ век.

Като принос бих откроила също отношението на Мира Маркова към нейните информатори и техните лични истории и борби, както и стремежът ѝ да очертае онези непреходни човешки ценности, които прозират в многобройните им интерпретации за значимостта и съхранението на локалната идентичност и култура. Още повече, че информаторите са непосредствените участници и главните действащи лица в обичайно-обредните системи, диктуващи както знанието за миналото, така и трансформациите в настоящето. Анализирайки теренните записи, Мира Маркова постига и едно великолепно етнографско описание, което все по-рядко се прави в съвременните изследвания. Затова може да се подчертае, че тя е достоен продължител на принципите на образцовото теренно изследване и най-вече на своите учители (особено на проф. дин Иваничка Георгиева), чието творческо дело е безспорно в развитието на българската етнология.

Пример в това отношение е направеното етнографско описание на нестинарството като локална обичайно-обредна система. Въведената нова етноложка информация, съчетана с достигнатите изследователски резултати, убедително показва, че народната култура може да има и нов прочит, който да разшири и донякъде да коригира изградените научни представи за съвременното ѝ състояние. Приветствам критичния, но и успешно подбран научен подход на Мира Маркова при изучаването на нестинарството като локално културно явление, чието вековно функциониране доказва именно динамиката във функционирането на народната култура, която, независимо от трансформациите, запазва своята изначална структура в отделни обичайно-обредни елементи. Нещо повече, тази черта на народната култура прозира дори в миграционните културни процеси, като се има предвид съвременната еднаква организация и цел на провеждане на нестинарството в Странджа и в Северна Гърция, където е пренесено. Приносни са анализите за историческата миграция на нестинарството от Странджа в Северна Гърция, направени на основата на личната самооценка на носителите на локалната култура, както и за отношението на православната църква към неговото изпълнение.

Съвременната представа за функционирането на народната култура и нейните локални проявления се допълва и от авторовата теза за съхранения синкретизъм на нестинарството. Той включва безапелационната истина по отношение на обредността, която не се подлага на съмнения и това гарантира нейната устойчивост, структура и система при провеждането ѝ. Взаимната обвързаност на изброените показатели определя и възприемането на нестинарския обреден комплекс не само от главните обредни лица, но и от останалите участници, т.е. от цялата локална общност.

С подчертан новаторски похват е Третата глава в монографията „Локални култури и традиции. Културна трансформация на обредни системи през ХХІ век“. Тя е посветена на съвременното поклонничество в Калвария Пацлавска (Полша), като акцентът е поставен върху религиозните символи, чието локално проявление обвързва дори хората, деклариращи непоклоннически, а културни интереси. В българската етнология открай време са малко изследванията, които разглеждат чужди култури извън Балканите, още по-малко локални култури, така че приносът от изложението на тази глава е безспорен. Той е подчинен на общата методология на монографията, включвайки и връзката между терен и изследовател, като по този начин налага утвърдената българска етноложка традиция при изучаването не само на родната, но и на чуждите култури. Научната стойност на Трета глава се съдържа и в обективното проследяване на локалния култ към Божията майка Калварийска, който се чества на Възнесение (Успение) Богородично. Етнографското описание е придружено и от многобройни илюстрации, които проследяват целия ход на поклонничеството. А направените исторически паралели между римокатолическия Богородичен култ в Калвария Пацлавска и православния към св. Богородица разкриват общите им черти в т.нар. народна и локална религиозност.

Като новаторско и приносно определям направеното изложение на съвременното отшелничество, което е част от религиозните практики в Калвария Пацлавска. Както твърди Мира Маркова, през ХХІ в. то е характерно за постмодерните хора, които по една или друга причина продължават да търсят не само опрощение или изцеление, но и преосмисляне на житейския си път.

Аргументиран принос е заключителната авторова теза в монографията, че в нашето съвремие значението на локалните култури нараства, тъй като те са онази стабилна основа, която подпомага човешкото себепознание и осмисля житейския път в границите на локалната общност.

Друга област от научноизследователската дейност на доц. д-р Мира Маркова са останалите ѝ публикации за сравнително затворените обичайно-обредни комплекси в процес на трансформация и развитие. На практика те продължават темата за състоянието на локалните култури през ХХІ в., като уплътняват етноложката картина за връзките на разглежданите обичайно-обредни комплекси на нестинарството и обичая Еньова буля в Странджа с туристическата индустрия и местната власт. Особено показателен е обичаят Еньова буля, който в някои отношения е придобил параметрите на туристическа атракция. Тази теза е доказана с въведената нова теренна информация, насочена към съвременната социална и икономическа рамка на локалната общност и търсенето на мотивация в традицията, за да се декларира местната идентичност.

 Съществен принос съставляват публикациите на доц. д-р Мира Маркова за локалната градска култура в България. Първо, значение има една нейна студия за съвременната култура на малкия български град. Като пример е посочен гр. Стрелча, а анализирането на неговата локална култура е направено от етноложка гледна точка, като са проследени последиците от демографската и икономическата криза, които влияят и върху трансформациите на културата. Новаторско е авторовото отношение към сложното единство между традиционните (селски) културни елементи и типичната градска култура, които очертават и теоретичния модел за настоящото културно развитие на малките градове в България.

Изследователският интерес на Мира Маркова към градската култура е водещ и в нейните публикации, посветени на модернизацията и урбанизацията на гр. София от края на ХІХ до началото на ХХІ век. В етноложки аспект приносно е фокусирането върху модернизацията на града от Освобождението до 40-те години на ХХ в., която, макар и бавно, започва да променя всекидневието и манталитета на софийските жители. От друга страна, като столица София става притегателен център и за много преселници предимно от околните села, които допълнително оформят градската периферия като специфична локална култура с присъщите ѝ маркери – пазар, училище, читалище и пр. Настъпилите промени в София постепенно изграждат и българския модел за подражание, характерен за тенденциите в развитието на останалите по-големи градове.

Темата за софийската градска среда в съвременността е застъпена в една публикация, анализираща злободневни стереотипи, свързани с влиянието на общественото мнение и предразсъдъците в квартални локални общности („Редута“ и „Красна поляна“). Публикацията има отношение и към образователния процес, тъй като поставя въпроса за нови насоки в изучаването на социалната комуникация и борбата срещу опасните стереотипи. Такъв характер има и друга публикация за общественото мнение, за изучаването на етноложката му специфика и характеристики. Направеният анализ показва, че са налице съществени различия при формирането на общественото мнение в традиционното и модерното общество.

Локалната градска общност е в центъра и при анализирането на нейната народна религиозност от края на ХХ и началото на ХХІ в. Проследен е култът към св. Мина както от традиционна гледна точка, така и от страна на съвременното му почитане. Като приносно приемам твърдението на авторката, че в живота на съвременния човек продължават да се преплитат мит, вяра и реалност, а почитането на светци и свети места, независимо че е универсално културно явление, е характерно предимно за развитието на локалната общност.

Към народната религиозност се отнасят и изследванията на Мира Маркова за култа към св. Ана в Централна Западна България, св. Модест в Странджа, които също доказват ролята на религиозността в локалните култури. Приносен е фактът, че споменатите светци не се изследват често в българската етнология, тъй като се отличават именно с локалното си почитане.

Определен принос представляват изследванията на доц. д-р Мира Маркова върху учебни помагала, етнографски изложби, музейна дейност, които имат пряко отношение към нейната преподавателска дейност. Подробно е разгледано учебното пособие на хърватския географ Иван Хоич „Картини от общата география“, издадено в началото на ХХ в. То е подбрано за проучване заради задължителната обективност, която е наложена при изложението на чужда култура в учебно-образователния процес. Според авторката представената от Иван Хоич българска култура е дотолкова обективна, че подтиква към размисли за нашето самопознание дори в духа на действителността през ХХІ век.

Отношение към задължителната обективност при изучаването на чужди култури имат и публикациите на Мира Маркова за организирането на Първата руска етнографска изложба в Санкт Петербург през 1867 г., на която са представени всички славянски народи. Въпреки че изложбата има подчертано политическо значение, чрез участието си в нея българите получават първата възможност за самостоятелна изява пред европейската общественост. Българското изложение включва традиционно народно облекло, което по това време е видим знак за етническата идентичност. Запозната лично с експонатите от тази изложба, авторката приема, че те достоверно отразяват българската народна култура в контекста на общославянското етнографско богатство. Тя предлага и ново виждане за значението на етнографското познание в държавните взаимоотношения.

 Музейната дейност и нейното отражение върху учебно-образователния процес е изложено в две публикации, където се дискутират проблеми, свързани с въвеждането на нови интеркултурни образователни програми в етнографските и историческите музеи. Според авторката, чието мнение като университетски преподавател подкрепям напълно, по-ефективното сътрудничество между музея и училището ще доведе до по-бързото формиране (особено за бъдещите етнолози) на условия за позитивно въздействие срещу опитите на нетолерантност и недемократичност при изучаването на родната и чуждите култури.

В заключение отново подчертавам, че представената научноизследователска и преподавателска продукция на доц. д-р Мира Николаева Маркова напълно отговаря на съдържанието на обявения конкурс за професор в професионално направление 3.1. Социология, антропология и науки за културата (Етнология – Локални традиции и култури). Както беше проследено, локалните традиции и култури са предмет на изследване в почти всички публикации на Мира Маркова, които се отличават с многообразие на поставените теми и със съществен принос в развитието на съвременната българска и европейска етнология. Като член на утвърденото научно жури ще гласувам убедено за присъждането на академичната длъжност „професор“ на доц. д-р Мира Николаева Маркова в професионално направление 3.1. Социология, антропология и науки за културата (Етнология – Локални традиции и култури).

 Проф. д-р Мария Иванова